Lyyra-kortteli

Lyyra on Helsingin Kalliossa sijaitseva vuosina 2023–2024 käyttöönotettu kolmen rakennuksen kokonaisuus, jota kutsutaan myös itsenäiseksi kortteliksi. Se sijaitsee Siltasaarenkadun molemmin puolin Toisen ja Kolmannen linjan välissä. Rakennuksissa on toimistotilaa, 178 huoneen hotelli ja vuokra-asuntoja kansainvälisille tutkijoille. Katutasossa on lisäksi liiketilaa ja sisäänkäynnit Hakaniemen metroasemalle. Rakentamisen yhteydessä rakennusten väliin jäävää Siltasaarenkadun kävelykatua kunnostettiin.

Lyyran on rakennuttanut Helsingin yliopiston ylioppilaskunnan omistama Ylva-konserni. Helpottaakseen ylioppilaskunnan huonoa taloustilannetta Ylva myi maaliskuussa 2025 loputkin Lyyra-korttelista ruotsalaiselle kiinteistösijoitusyhtiö Niamille, joka omisti osan jo vuodesta 2023.

 Historia 
Lyyran tilalla sijaitsi aiemmin kaksi Helsingin kaupungin virastotaloa, vuonna 1981 valmistunut Siltasaarenkatu 13, sekä samana vuonna valmistunut Toinen Linja 7:n laajennusosa. Helsingin kaupunki käynnisti keväällä 2017 Siltasaarenportti-nimellä suunnittelukilpailun. Kilpailun voittajaksi valittiin seuraavan vuoden kesällä arkkitehtitoimisto Cederqvist & Jäntin ehdotus Lyyra. 

Alueen kaava vahvistui lokakuussa 2019 ja vanhojen rakennusten purkaminen alkoi tammikuussa 2020. Purettavaa rakennuspinta-alaa oli yhteensä 14 500 m² ja purkujätteestä kierrätettiin 97 prosenttia. Purkutyöt valmistuivat kesäkuussa 2020. 

 Rahoitus 
Ylva osti vanhojen virastotalojen tontit Helsingin kaupungilta 15,2 miljoonalla eurolla.

Ylva ja Keskinäinen työeläkevakuutusyhtiö Varma perustivat heinäkuussa 2021 hanketta varten Helsingin Lyyra -kommandiittiyhtiön, josta Ylvan osuus on 55 ja Varman 45 prosenttia. Nordea ja Pohjoismaiden investointipankki NIB myönsivät Helsingin Lyyra Ky:lle 65 miljoonan euron seitsenvuotisen lainan, josta NIB:n osuus on 40 miljoonaa. Ylvan rahoitusneuvonantajana kaupassa toimi JLL.

Hankkeen kokonaiskustannusten on kerrottu lähteestä riippuen olleen noin 100 miljoonaa tai yli 100 miljoonaa euroa. Tämän summan lisäksi Helsingin kaupunki sijoittaa 8,4 miljoonaa euroa Hakaniemen metroaseman pohjoispään lippuhallin ja sisäänkäyntien remonttiin. Lyyra-hankkeen vuoksi metron pohjoisia sisäänkäyntejä piti joka tapauksessa uudistaa.

 Suunnittelu ja rakentaminen 
pienoiskuva|Lyyra-korttelin rakennustöitä helmikuussa 2022. Taustalla Ympyrätalo.
Lyyran on rakennuttanut Helsingin yliopiston ylioppilaskunnan omistama Ylva-konserni. Sen suunnittelusta on vastannut Arco Architecture Company (aiemmin Cederqvist & Jäntti) pääsuunnittelijanaan Tom Cederqvist. Arco toimi projektissa myös tietomallikoordinaattorina. LVIAS-suunnittelusta vastasi Ramboll Finland. Kohteen sijoittuminen tiiviisti rakennettuun kaupunkiympäristöön vaati tarkkaa koordinointia. Apuna käytettiin rakennuksesta tehtyjä luonnosmalleja, joiden avulla simuloitiin esimerkiksi rakennuksen jäähdytys- ja energiatarpeita. Myös metron rakenteita keilattiin runsaasti, jotta varmistettiin, ettei rakentaminen häiritse metroliikennettä.

 Käyttöönotto 
Lyyran ensimmäinen osa otettiin käyttöön helmikuussa 2023 ja sinne muutti pääkonttorinsa muun muassa teknologiayritys IBM.

Helmikuun lopulla 2024 Lyyraan valmistuneen seitsemän ravintolan Urban Gourmet -kokonaisuuden avajaiset vaarantuivat sprinklerijärjestelmän aiheuttaman ison vesivahingon vuoksi. Kesällä 2024 ravintoloiden toimintaa haittasivat katutyöt, jotka muuttivat jalankulkureittejä ja pitkittyivät niistä vastanneen E. M. Pekkisen konkurssin takia. Lokakuussa 2024 korttelin ravintolamaailmaa pyörittänyt yritys UG Lyyra ajautui konkurssiin, mutta jotkin yksittäiset ravintolat jatkavat toimintaansa.

 Tunnustuksia 

Kesällä 2023 Lyyra-kortteli voitti Tekla BIM Awards -kilpailun.

 Populaarikulttuurissa 
Lyyran rakennustyömaa esiintyy Aki Kaurismäen elokuvassa Kuolleet lehdet (2023). Elokuvassa Jussi Vatasen näyttelemä päähenkilö työskentelee hetken aikaa muurarin apulaisena Lyyran työmaalla.

 Lähteet 

Luokka:Kallio
Luokka:Helsingin hotellit
Luokka:Helsingin toimistorakennukset
Luokka:Helsingin asuinrakennukset